ເວເນຊູເອລາ ປະທ້ວງ ການລົງໂທດ ຂອງສະຫະລັດ
ເຈົ້າໜ້າທີ່ເວເນຊູເອລາ 4 ຄົນ ໄດ້ຖືກຈົດເຂົ້າໃນບັນຊີພວກຄ້າ ຢາເສບຕິດຂອງສະຫະລັດ ໂດຍທີ່ສະຫະລັດສາມາດ ຢຶດຊັບສິນໃດໆ ທີ່ພວກກ່ຽວອາດມີຢູ່ໃນສະຫະລັດ.
ໃນມື້ວັນສຸກວານນີ້ ປະທານາທິບໍດີເວເນຊູເອລາ ທ່ານ Hugo Chavez ໄດ້ທ້າໃຫ້ ປະທານາທິບໍດີສະຫະລັດທ່ານບາຣັກໂອບາມາ ພິສູດກ່ຽວກັບການກ່າວອ້າງ ທີ່ວ່າ ເຈົ້າໜ້າທີ່ເວເນຊູເອລາ 4 ຄົນພົວພັນກັບການຄ້າຢາເສບຕິດແລະຄ້າອາວຸດນັ້ນ ສະຫະລັດ ໄດ້ກ່າວຫາບຸກຄົນທັງ 4 ໃນວັນພະຫັດ ຜ່ານມານີ້ວ່າ ເປັນຜູ້ຕິດອາວຸດ ໃຫ້ການຄຸ້ມກັນຄວາມປອດໄພ ແລະໃຫ້ການຝຶກແອບແກ່ກຸ່ມກະບົດ FARC ຂອງ ໂຄລອມເບຍ ເຈົ້າໜ້າທີ່ເວເນຊູເອລາທັງ 4 ໄດ້ຖືກຈົດເຂົ້າໃນບັນຊີລາຍຊື່ພວກຄ້າຢາເສບຕິດ ຂອງ ສະຫະລັດ ໂດຍທີ່ທາງການສາມາດຢຶດຊັບສິນໃດໆກໍຕາມ ທີ່ພວກກ່ຽວອາດຈະມີຢູ່ ໃນສະຫະລັດ ແລະຫ້າມບໍ່ໃຫ້ຊາວອະເມຣິກັນ ເຮັດທຸລະກິດກັບພວກກ່ຽວ ວໍຊິງຕັນ ລະບຸຊື່ພວກຜູ້ຊາຍທັງ 4 ວ່າ ມີນາຍພົນ Cliver Alcala ສະມາຊິກສະພາ Freddy Bernal ຜູ້ຕາງໜ້າປະຈຳສະພາລາຕິນອະເມຣິກາ Amilcar Figueroa ແລະເຈົ້າໜ້າທີ່ສືບລັບ Ramon Madriz ປະທານາທິບໍດີ Chavez ເວົ້າວ່າ ໂດຍການຈົດຊື່ເຈົ້າໜ້າທີ່ເວເນຊູເອລາເຫຼົ່ານີ້ເຂົ້າໃນ ບັນຊີດຳນັ້ນ ສະຫະລັດອາດຈະກຳລັງວາງພື້ນຖານ ຊຶ່ງໃນທີ່ສຸດຈະຈັດເອົາເວເນຊູເອລາ ເຂົ້າໄວ້ໃນບັນຊີລາຍຊື່ປະເທດທີ່ໃຫ້ການສະໜັບສະໜຸນພວກກໍ່ການຮ້າຍນັ້ນ ເຈົ້າໜ້າທີ່ເວເນຊູເອລາ ໄດ້ຍື່ນໜັງສືປະທ້ວງຢ່າງເປັນທາງການກ່ຽວກັບການລົງໂທດ ໃນມື້ວັນສຸກວານນີ້ ຕໍ່ສະຖານທູດຂອງສະຫະລັດ ລັດຖະບານຂອງທ່ານ Chavez ໄດ້ປະຕິເສດມາເປັນເວລາດົນນານແລ້ວກ່ຽວກັບການ ກ່າວຫາຂອງວໍຊິງຕັນ ແລະໂຄລອມເບຍທີ່ວ່າ ເວເນຊູເອລາໃຫ້ບ່ອນຫຼົບລີ້ ແລະໃຫ້ການ ຊ່ອຍເຫຼືອ ແກ່ກຸ່ມກະບົດ FARC